Gereelde beurtkrag laat elektriese toerusting wel inkonk – studie(Foto: Planetcare / Unsplash) Wanneer beurtkrag in die land toeneem, is dit geen wonder nie dat versoeke vir die herstel van elektriese toerusting ook deur die dak skiet. ŉ Onlangse studie deur Procompare, ŉ aanlyn platform wat klante met plaaslike kundiges in verbinding bring, toon daar is ŉ direkte verband tussen die gereeldheid van kragonderbrekings en elektriese toerusting wat breek. Procompare verduidelik dat wanneer elektrisiteit ná beurtkrag herstel word, veroorsaak dit ŉ skielike kragstuwing wat die normale stroomspanning (voltage) oorskry en dan skade aan elektriese toestelle en toerusting aanrig. “Klante rig versoeke vir herstelwerk vir ’n verskeidenheid elektriese toestelle, insluitend lugverkoelers, yskaste, televisies, wasmasjiene en geisers. “Dit is ’n duidelike aanduiding dat beurtkrag inderdaad veroorsaak dat elektriese toestelle oppak.” Gedurende tydperke waar gereelde kragonderbrekings voorkom, word elektrisiëns oorval met versoeke om herstelwerk te verrig – soveel so dat hulle dikwels nie kan bybly nie. Luidens inligting wat op die beurtkragtoepassing EskomSePush verkry is, was beurtkrag die afgelope ses maande die ergste in Oktober verlede jaar en Januarie vanjaar. Procompare se navorsing toon dat hoewel die aanvraag na elektriese herstelwerk elke jaar toeneem, dit in Oktober verlede jaar meer as verdubbel (139%) het vergeleke met die ooreenstemmende maand in 2021. In Desember en Januarie het versoeke onderskeidelik met ŉ enorme 218% en 371% toegeneem vergeleke met dieselfde tydperk in Desember 2021 en Januarie 2022. Hierdie hoë aanvraag het in Februarie vanjaar voortgeduur en was 113% meer as die aanvraag in Februarie verlede jaar. Procompare sê elektrisiëns het dan wel meer werk, maar dikwels te min tyd om die nodige herstelwerk te verrig. “Beurtkrag raak elektrisiëns dus op ŉ positiewe en negatiewe wyse.” Adam Parson, eienaar van Abacus Electrical Solution in Kaapstad, verduidelik dat beurtkrag baie probleme skep wat sy onderneming se aandag verg, maar dat “tyd” dikwels ŉ knuppel in die duiwehok gooi. “Ek kan nie iets regmaak wat af is nie. Dus moet ek ook om beurtkragskedules werk,” het Parson aan Procompare gesê.